## Prof. PhDr. Erich Petlák, CSc., Katedra pedagogiky a špeciálnej pedagogiky, Pedagogická fakulta,

## Katolícka univerzita, Ružomberok

## P o s u d o k

**na publikačnú činnosť a celkové zhodnotenie**

**pedagogickej a vedecko-výskumnej činnosti pre vymenúvacie konanie za profesora**

**doc. PhDr. Jiří ŠKODA, PhD.**

**---------------------------------------------------------------------------------------------------------------**

Skôr ako sa zamyslím nad vedecko-odborným profilom inauguranta považujem za potrebné uviesť, že doc. PhDr. Jiří Škoda, PhD., je pedagóg pôsobiaci v Českej republike a aj napriek tejto realite jeho meno pomerne často, v súvislosti s analýzami edukačných procesov z hľadiska novších požiadaviek, rezonuje v našej pedagogike na Slovensku. Patrí k často citovaným autorom. V súvislosti s týmto dodám, že menovaného poznám od roku 2009, kedy sa habilitoval na Pedagogickej fakulte UKF v Nitre, v podstate odvtedy sledujem jeho odborné práce, ktoré, nezdráham sa vyjadriť, sú pre mňa v mnohom podnetné a inšpiratívne.

Aká je, resp. bola odborná dráha doc. Škodu? Po skončení učiteľského štúdia na Pedagogickej fakulte Univerzity J. E. Purkyňe – Ústí nad Labem /biológia – chémia/ - 1995, ukončil doktorandské štúdium na Pedagogickej fakulte v Prahe v odbore Pedagogika – 2003, za docenta sa habilitoval v roku 2009 na Pedagogickej fakulte v Nitre v odbore Pedagogika. Akiste len sám inaugurant vie ako sa môže z biológa a chemika stať uznávaný odborník v oblasti pedagogiky, resp. v oblasti didaktiky. Uvedené zamyslenie v žiadnom prípade neuvádzam ako „problémové zamyslenie“. Skôr naopak, doc. Škoda je príkladom toho, že dôsledné spojenie vedných odborov môže doviesť k významnému prieniku. Jeho osemročné pôsobenie v oblasti výučby chémie ho doviedlo k zamýšľaniu sa a k hľadaniu možností, ako a v čom je možné obohatiť a inovovať výučbu prírodovedných predmetov. O tom, že sa mu to podarilo svedčí jeho bohatá publikačná a vedecko-výskumná činnosť. Tá je zameraná na oblasť všeobecnej didaktiky, na oblasť psychodidaktiky, a vôbec na mnohé aspekty neurofyziologických procesov učenia. Zrejme nie je potrebné osobitne opisovať a pripomínať, že spomenuté oblasti mimoriadne významne korešpondujú so súčasnými pohľadmi, ale aj požiadavkami na edukačný proces, v ktorom dominujú konštruktivistické prístupy, diagnostikovanie učebných štýlov žiakov, tvorivé vyučovanie s akcentom na využívanie schopností žiakov, v neposlednom rade kladenie dôrazu na metakogníciu. Toto je len stručný náčrt zamerania inauguranta, ktorý tieto a ďalšie súvisiace aspekty výskumne spracúva, opisuje spracúva a ponúka pedagogicko-didaktickej praxi, a to v oblasti všeobecnej didaktiky, ale aj v odborných didaktikách prírodovedného zamerania. Aj keď toto je ťažisko jeho profesijného záujmu, treba uviesť aj jeho širšie zameranie. Tým je špeciálna pedagogika, pedagogika osôb so somatickým a zdravotným postihnutím a možnosti ich edukácie. Takýto širší odborný zámer si vyžaduje aj dôslednejšiu orientáciu na pedagogicko-didaktické skúmanie a vyhodnocovanie zisteného. Toto, poviem to nasledovne, patrí tiež do portfólia inauguranta a publikačná činnosť a ohlasy na ňu dokumentujú, že patrí k uznávaným odborníkom vo vyššie uvedených oblastiach.

Scientometrické údaje majú výpovednú hodnotu a v mnohom naznačia, resp. charakterizujú inauguranta. Aj keď sa samozrejme, predpokladá, že každý inaugurant má splnené požiadavky, nedá mi, aby som sa v tomto prípade nezmienil o tomto kritériu. Vyberiem len niektoré:

* od inauguranta sa očakáva, že „vychoval“ aspoň jedného doktoranda – doc. Škoda vykazuje troch doktorandov, ďalší šiesti sú po doktorandskej skúške;
* vykazuje 4 vedecké monografie /požiadavka 2/;
* vysokoškolské učebnice 9 /požiadavka 2/;
* je autorom 8 učebníc pre základné a stredné školy;
* vedecké štúdie 47 /požiadavka 20/;
* ostatné publikované články a štúdie viac ako 100;
* citácie 550, z toho 162 zahraničné.

Do uvedenej činnosti môžeme zaradiť aj editorskú činnosť v mnohých monografiách a zborníkoch, ďalej členstvo vo vedeckých výboroch konferencií, členstvo v redakčných radách publikácií a časopisov a pod.

Ako odborník pravidelne posudzuje práce PhD., habilitačné práce a je členom uvedených komisií.

Uvedené údaje svedčia o tvorivom prístupe, ale aj o záujme na rozvoji edukácie. Dodám už iba to čo som naznačil vyššie, že týmito prácami sa doc. Škoda zapísal do povedomia odbornej pedagogickej verejnosti a aj u učiteľov v praxi. Svedectvom toho je aj skutočnosť, že je prizývaný do rôznych odborných komisií, je posudzovateľom rukopisov publikácií a štúdií do časopisov, nielen domácej, ale aj zahraničnej proveniencie.

Na základe jeho prezentovania sa bol pozvaný na 12 konferencií s vyžiadanými prednáškami, okrem toho vykazuje viac ako 40 prednesených referátov na rôznych konferenciách v českej republike a v zahraničí.

To isté, kladné hodnotenie, vzťahujem aj k vedecko-výskumnej činnosti. Doc. Škoda vykazuje dva riešené projekty – medzinárodné a zapojenosť na rôznych úrovniach – zodpovedný riešiteľ, riešiteľ, koordinátor, garant - MŠMT, ESF, KEGA, fakultné projekty, v celkovom počte 41. Vo vzťahu k uvedenému poznamenám, že vo všetkých týchto projektoch je evidentná vyhranenosť – zameranosť na didaktické aspekty edukácie.

Som toho názoru, že všetko vyššie uvedené dostatočne vypovedá nielen o kvalite práce inauguranta, ale, a to by som chcel osobitne zdôrazniť, aj o istej zanietenosti pre odbor.

Zásluhou uvedeného môžem jednoznačne konštatovať, že doc. Škoda je nielen osobne odborne zdatný, ale vytvoril vedeckú školu – jeho doktorandi, ale aj školu ktorá presahuje hranice českej republiky. Aj na Slovensku nájdeme príklady pokračovateľov „jeho školy“, a to v oblasti psychodidaktiky, resp. neurovedných pohľadov na edukáciu, v spoločných publikáciách a pod.

Oblasti, ktorým sa venuje autor sú v mnohom interdisciplinárne a korešpondujú s neurovedou, psychológiou a aj s medicínou. Autor teda načiera aj do iných vied, neuzatvára sa len do svojho odboru zásluhou čoho môžeme hovoriť o dôslednej vedeckej práci autora. To sa plne prejavuje v jeho publikáciách, ktoré majú skutočne, nazvem to „známku kvality“, pretože neostávajú pri bežnejších pohľadoch na ten-ktorý zvolený problém, ale autor sa ponára do viacerých súvislostí, z ktorých ťaží maximum pre opísanie edukačných procesov v širších odborných a významových súvislostiach.

Vyššie uvedeným konštatovaním v podstate napĺňam aj pohľad na to či „autorova škola“ má presahy aj do iných vied a či má vplyv na pracovisko, resp. priamo na pedagogickú prax. Zastávam názor, že z doteraz uvedeného jednoznačne vyplynulo, že ide skutočne o progresívne pohľady s významným prínosom pre edukáciu. Ak sa pozornejšie pozrieme na dianie, resp. rozpracúvanie aspektov psychodidaktiky, neurovedy, neurodidaktiky, neuropedagogiky v štátoch Európy, zistíme, že ide o prudko sa rozvíjajúcu oblasť edukácie. Práve doc. Škoda zachytáva uvedený trend a v jeho zmysle vysvetľuje možnosti zefektívňovania edukácie.

Po tomto v podstate celkovom zhodnotení pristúpim aspoň v krátkosti k predstaveniu – opisu vybraných publikácií.

*Škoda, J., Doulík, P.: Psychodidaktika. Metody efektivního a smysluplného učení a vyučování. Grada, 2011, 208 strán.*

Toto je jedna z tých publikácií, o ktorých som sa zmienil vyššie. Autori v nej hľadajú a opisujú optimálne individuálne stratégie učenia a vyučovania, a to aj na pozadí neurofyziologických základov učenia a pamäti. Osobitnú pozornosť zameriavajú na učebný štýl žiaka a vyučovací štýl učiteľa. Uvedené aspekty sa v súčasnosti považujú za mimoriadne dôležité, pretože od istej „súhry“ učiteľa a žiaka závisia výsledky edukácie. Iba pre predstavu uvediem – poznatkové systémy žiakov, konštruktivizmus, didaktické prístupy k obsahu vzdelávania a využitie psychodidaktických poznatkov pri učení a vyučovaní – to sú kapitoly, ktoré rámcujú publikáciu a dávajú odpovede na mnohé otázky súčasnej edukácie. Publikáciu hodnotím ako výbornú z hľadiska novších pohľadov na riadenie edukačných procesov. Je prínosom pre ozajstné inovatívne prístupy k žiakom, a vôbec ku vzdelávaniu.

*Fischer, S., Škoda, J.: Sociální patologie.Závažné sociálne patologické jevy, príčiny, prevence, možnosti řešení. Grada., 2014. 231 strán.*

Uvedená publikácia je nielen zaujímavá, ale mimoriadne aktuálna pre súčasnosť, keď sme svedkami mnohých patológii. Sú v nej vysvetlené viaceré aspekty témy, napr. normalita a abnormalita, zdroje a príčiny sociálno-patologických javov a deviácie, agresivita, násilie atď. Ide skutočne o obsiahlu publikáciu, ktorá sa podrobne venuje a analyzuje načrtnuté, ale aj ďalšie oblasti. Význam publikácie spočíva aj v tom, ako hovoria samotní autori, že sa zaoberá novodobými problémami v spomenutých oblastiach, pričom ide o javy s vyššou mierou spoločenskej nebezpečnosti. Kto chce výchovne pôsobiť a inhibovať nežiaduce javy musí ich najskôr dôsledne poznať. Práve táto publikácia je tou, ktorá poskytuje takéto možnosti. Predmetná publikácia je vysoko hodnotená ako prínosná pre chápanie rôznych sociálnych patológií, a preto je vydaná už v druhom vydaní. Za zmienku stojí, že prvé vydanie tejto publikácie bolo vydavateľstvom GRADA ohodnotené ako najlepšia kniha roku 2009.

*Škoda, J.: Současné trendy v pŕírodovědném vzdělávání. Univerzita Purkyně, Ústi nad Labem, 2005, 211 strán.*

Predmetnú publikáciu vnímam ako didaktik s tým, že ide skutočne o pozoruhodnú publikáciu, v ktorej autor opisuje: obľúbenosť – neoblúbenosť prírodovedných predmetov žiakmi, individuálne štýly učenia, detské ponímanie – prekoncepty, aktívna konštrukcia poznávania, princípy projektovaného vyučovania, charakteristika kooperatívnej výučby, integrácia výučby prírodovedných predmetov. Každá kapitola knihy je zaujímavá a podnetná. Akosi viac ma oslovila práve prvá kapitola, v ktorej autor na základe výskumu opisuje reálny vzťah žiakov k prírodovedným predmetom na základe pohlavia, veku žiakov, interakčného vzťahu učiteľa a žiakov, využívanie aktivizujúcich metód učiteľom atď. Kapitola je skutočne zaujímavou sondážou do postojov žiakov a učiteľom poskytuje námety na to ako zlepšiť vzťah žiakov k prírodovedným predmetom. Práve toto je predmetom ďalších častí publikácie, v ktorej autor opisuje viaceré inovatívne možnosti edukácie s cieľom postupne eliminovať negatívny prístup žiakov k prírodovedným predmetom. Ich zameranie a obsah je načrtnutý vyššie. Aký je rezultát uvedenej publikácie? Autor píše: súčasné odborné didaktiky nevyhovujú súčasným edukačným trendom, je rozdiel medzi kvalitou jednotlivých odborových didaktík, absentuje spolupráca odborových didaktikov, pozornosť si zasluhuje príprava budúcich učiteľov, aby boli schopní vyučovať s implementáciou inovácii do svojej pedagogicko-didaktickej práce.

V mojom ďalšom pohľade vedome a zámerne neopisujem ostatné publikácie doc. Škodu. Pre všetky je príznačné, že sú spracované s dôslednou znalosťou problematiky, sú veľmi zodpovedne a konštruktívne prepojené s reálnou edukačnou prácou učiteľa a je v nich evidentné prepojenie inovácií so školou. Vyššie uvedené pohľady sú pre prácu doc. Škodu príznačné, samozrejme, vo svojich publikáciách – knižných a ostatných - sa venuje aj ďalším nemenej dôležitým a aktuálnym aspektom edukácie, napr. motivácia a jej význam vo vyučovaní, význam heuristických metód vo vyučovaní, syndróm vyhorenie učiteľov atď.

V opise publikačnej činnosti považujem za potrebné zdôrazniť prínos doc. Škodu pri tvorbe učebníc pre základné školy a aj pre gymnázia. Pozornosť si zasluhuje, že učebnica Chémia pre 8. roč. základnej školy a viacročné gymnázia získala Zlatú medailu za najlepšiu učebnicu v kategórii učebníc na prestížnej knižnej súťaži EEPG Best Schoolbooks Awards 2008, ktorú organizuje European Educational Publishers Group a ktorej sa zúčastnilo 22 európskych štátov. Zastávam názor, že to je skutočnosť, ktorá si zasluhuje vyzdvihnutie a významne dokresľuje odborný profil doc. PhDr. J. Škodu, PhD.

Námety na diskusiu:

Čo je príčinou toho, že kým v iných štátoch sa pomerne prudko rozvíjajú prístupy k edukácii vychádzajúce z neurovedných poznatkov u nás /myslím ČR a aj SR/ sa tento trend rozvíja pomalšie?

Je súčasná príprava učiteľov dostatočne orientovaná na inovatívne prístupy k tomu, aby vedeli uplatňovať skutočne inovatívne prístupy k edukácii? V čom spočívajú bariéry?

**Celkové hodnotenie:** Z toho čo som uviedol v mojom pohľade, resp. hodnotiacom stanovisku k inauguračnému konaniu doc. PhDr. Jiřího Škodu, PhD., jednoznačne vyplýva, že je odborne vyhraneným odborníkom v oblasti pedagogiky a najmä didaktiky. Oceňujem a kladne hodnotím interdisciplinárne prepojenie pedagogiky s inými vedami, to považujem za trendy súčasnosti.

Okrem toho čo som uviedol a čo je požadované v súvislosti s hodnotením – teda odborná pedagogická, publikačná a výskumná činnosť, žiada sa mi uviesť aj osobný pohľad na inauguranta. Zo štúdií jeho prác som vycítil hlboký záujem o tvorivú a neformálnu činnosť a snahu významne ovplyvňovať edukáciu na základe najnovších poznatkov pedagogiky a psychológie. Vnímam ho ako zanieteného pedagóga s nefalšovaným záujmom o zvyšovanie edukačných procesov v školstve. Akiste netreba osobitne uvádzať, že ide o oblasť, ktorá si naozaj zasluhuje pozornosť.

Vzhľadom na uvedené v tomto mojom hodnotení jednoznačne **o d p o r ú č a m**, aby bol

**doc. PhDr. Jiřímu Škodovi, PhD..**

**po úspešnom inauguračnom konaní udelený vedecko-pedagogický titul**

**profesor v odbore 1. 1. 4. Pedagogika.**

V Ružomberku 29. októbra 2018

**Prof. PhDr. Erich Petlák, CSc.,**